Beurtkrag gaan naweek voort  (Foto: pixabay) Eskom sal vandag om 09:00 fase 2-beurtkrag voortsit tot 06:00 Maandagoggend. Dit kom nadat die kragvoorsiener Donderdag om 21:00 fase 2-beurtkrag begin toepas het en dit Vrydag om 06:00 eers gestaak het. Volgens Eskom is beurtkrag gister toegepas weens druk op die kragnetwerk en sy noodhulpbronne wat uitgeput is. “Ons het ons pompopgaarskemas en oopsiklus-gasturbines voluit gebruik deur die dag [Donderdag] ten einde kapasiteit aan te vul en ons moet dit nou oornag aanvul.” Volgens Eskom is die kragnetwerk egter steeds onder erge druk en moet hy ook vandag drie eenhede van die netwerk haal vir instandhouding. Teen 05:30 Vrydagoggend het onbeplande onderbrekings op 12 722 MW gestaan. “Ons wil Suid-Afrikaners om verskoning vra vir die negatiewe impak wat beurtkrag mag hê. Ons wil die land graag verseker dat kritiese instandhouding gedoen word op eenhede wat weens onbeplande onderbrekings buite werking is sowel as op ander eenhede ten einde te verseker dat dit vinnig weer in diens is.” Volgens Eskom sal hy die naweek gebruik om damvlakke vir sy pompopgaarskemas en diesel vir sy oopsiklus-gasturbines aan te vul.